રામને મર્યાદા પુરુષોત્તમ કહેવાયા છે. તેમણે રામાયણમાં અમુક પ્રસંગોને બાદ કરતા હંમેશા ધર્મની મર્યાદામાં રહીને આચરણ કર્યું છે. પરંતુ વાલી વધમાં તેમણે કૃષ્ણને ફાવે તેવું આચરણ કર્યું છે. વાલી જંગલ રાજ ચલાવતો હતો અને રામે તેને મારવા પણ જંગલ રાજનો જ રસ્તો અપનાવ્યો. કૃષ્ણે મહાભારતમાં હંમેશા જેવા સાથે તેવાનો નિયમ અપનાવ્યો છે. તેમના મતે અધર્મીને મારવામાં થયેલો અધર્મ પણ ધર્મ જ છે. પછી એ દ્રોણ વધ હોય, કર્ણ વધ હોય કે પછી દુર્યોધન વધ હોય. ભીમ જયારે દુર્યોધન સાથેના નિર્ણાયક યુધ્ધમાં દીર્યોધન ને જાંઘ પર ગદા પ્રહાર કરીને હરાવે છે ત્યારે બલરામ ક્રોધિત થઈને ભીમને મારવા દોડે છે. પરંતુ કૃષ્ણ તેણે અટકાવે છે અને પૂછે છે કે દુર્યોધન અને તેના ભાઈઓ જયારે અધર્મ આચરતા હતા ત્યારે તમે ક્યાં હતા? ત્યારે તમને ધર્મ નહોતો યાદ આવ્યો ? દુર્યોધનને આ રીતે મારીને ભીમે કોઈ અધર્મ નથી કર્યો. કૃષ્ણના જે કૃત્ય આપણે સહેલાઈથી પચાવી શક્યા તે જ કૃત્ય રામને હાથે થાય તો આપણે કેમ પચાવી નથી શકતા ? યાદ રહે, તેમને મર્યાદા પુરુષોત્તમ આપણે કહ્યા છે. તેમણે ક્યારેય ખુદ એવો દાવો કર્યો નથી. જો આપણે એવું માનીએ કે કૃષ્ણના યુગમાં એ યોગ્ય હતું પરંતુ રામના યુગ માં એ યોગ્ય નહોતું તો તે પણ સાચું નથી.